
[bookmark: TextBodyBegin]Az Európai Parlament,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel a 2026. január 15-i ugandai választásokat visszaélések, a civil társadalmi tér súlyos korlátozása, ellenzéki személyiségek széles körű megfélemlítése, csalás, erőszak és az internet országos lekapcsolása jellemezte;
B.	mivel a hivatalos eredmények szerint Yoweri Museveni elnököt olyan folyamat keretében választották meg hetedik ciklusára, amely nem felelt meg az alapvető demokratikus normáknak;
C.	mivel a katonaság ostrom alá vette Robert Kyagulanyi (Bobi Wine), a Nemzeti Egységplatform (NUP) vezetőjének és elnökjelöltjének rezidenciáját, és a jelentések szerint megtámadta családját és személyzetét; mivel feleségének, Barbara Kyagulanyinak el kellett hagynia Ugandát;
D.	mivel a választásokat megelőzően a civil társadalmi szervezetek tevékenységét önkényesen felfüggesztették, valamint emberijog-védőket és kormánykritikusokat vettek célba, köztük Sarah Bireetét, akit letartóztattak;
E.	mivel a kormány brutális elnyomást gyakorolt az ellenzék tagjaival, újságírókkal és tüntetőkkel szemben, több mint 400 önkényes letartóztatást hajtott végre a választás napja előtt és további százakat azt követően, és jelentések érkeztek a fogva tartás során alkalmazott kínzásról és bántalmazásról; mivel 2025. november 28-án az NUP támogatóját, Mesach Okellót egy békés gyűlés során lelőtték; mivel jelentések szerint az NUP regionális vezetői a választások után eltűntek, és hollétük továbbra sem ismert;
F.	mivel az ellenzék egyik régi alakja, Dr. Kizza Besigye, akit jogellenesen kiutasítottak Kenyából és a választások előtt több mint egy évig fogva tartottak, súlyosan beteg és jelentések szerint megtagadták tőle az orvosi ellátást, és hazaárulás miatt bíróság elé állítják;
1.	határozottan elítéli a választások lebonyolítását és a politikai ellenzékkel, a civil társadalommal, az újságírókkal és a tüntetőkkel szembeni brutális fellépést; elítéli Bobi Wine zaklatását és fenyegetését; elítéli Mesach Okello meggyilkolását;
2.	sürgeti az ugandai hatóságokat, hogy vessenek véget az ellenzéki személyiségek, aktivisták és kritikusok, köztük Bobi Wine és felesége elleni erőszaknak, fenyegetésnek, zaklatásnak és önkényes fogva tartásuknak, haladéktalanul és feltétel nélkül bocsássák szabadon az összes önkényesen fogva tartott személyt, köztük Dr. Besigyét, hagyjanak fel a polgári lakosság elleni katonai perekkel, ejtsenek minden politikai indíttatású vádat, többek között Sarah Bireete ellen, sürgősen tegyék közzé valamennyi eltűnt személy hollétét, biztosítsák az igazságszolgáltatást és az elszámoltathatóságot, és hangolják össze az igazságszolgáltatási gyakorlatokat az alkotmányos biztosítékokkal és a tisztességes eljárásra vonatkozó nemzetközi normákkal;
3.	sürgeti az ugandai hatóságokat, hogy vessenek véget a civil társadalmi csoportok önkényes felfüggesztésének, tartózkodjanak az internet minden további korlátozásától, és hajtsanak végre átfogó választási és intézményi reformokat, beleértve a választási bizottság és az igazságszolgáltatás függetlenségének biztosítását;
4.	felhívja az EU-t, a tagállamokat és a regionális szerveket, hogy folytassanak kritikus párbeszédet az ugandai hatóságokkal a jogsértések tekintetében, szorosan nyomon követve a vonatkozó pereket;
5.	felhívja az EU-t és tagállamait, hogy vizsgálják felül az Ugandával folytatott együttműködést és az Ugandának nyújtott segítséget az uniós elvek tiszteletben tartásának biztosítása, célzott szankciók végrehajtása, továbbá a civil társadalom, az emberijog-védők és az LMBTIQ+-jogvédők, valamint az újságírók támogatásának prioritásként való kezelése érdekében;
6.	felszólít az ugandai politikai és katonai vezetők, valamint más afrikai országok által elkövetett emberiesség elleni bűncselekmények független és pártatlan kivizsgálására;
7.	utasítja elnökét, hogy továbbítsa ezt az állásfoglalást a Tanácsnak, a Bizottságnak, az alelnöknek/főképviselőnek, az Afrikai Uniónak és az ugandai hatóságoknak.

